Pta-man skiet vermeende inbrekerArgieffoto (Foto: imgkid.com) Maj. Mack Mngomezulu, woordvoerder van die polisie, het gesê drie verdagtes het glo omstreeks 21:00 op ŉ huis in Fittstraat toegeslaan. ŉ Twaalfjarige seun en sy oppasser was volgens Mngomezulu in die woonkamer besig om televisie te kyk toe hulle hoor hoe iemand aan die voordeur peuter en kort daarna ŉ venster in die kombuis breek. Mngomezulu het gesê die oppasser en seun het na die kamer gehardloop waar die seun se pa gelê en slaap het en hy het die paniekknoppie gedruk. Die drie het hulle in die kamer toegesluit en gewag vir die veiligheidswagte om op te daag. “Intussen het die verdagtes die huis binnegegaan en met vier selfone, ŉ rekenaartablet en ŉ televisiestel weggekom,” het Mngomezulu gesê. “ŉ Buurman wat die rumoer langsaan gehoor het, het gaan ondersoek instel en gesien hoe die verdagtes weghardloop. Hy het in sy voertuig gespring en hulle agternagesit toe een van die verdagtes op hom begin skiet. Die buurman het teruggeskiet en die verdagte is twee keer in sy bolyf gewond.” Die twee ander verdagtes kon daarin slaag om van die toneel te vlug. Die gesteelde televisiestel en ŉ ongelisensieerde vuurwapen is in die eerste verdagte se besit gevind. Volgens Athlenda Mathe, woordvoerder van Netcare 911 wie se paramedici na die toneel geroep is, is die verdagte in ŉ ernstige toestand. Hy is op die toneel gestabiliseer en onder polisiebewaking na die Steve Biko-hospitaal geneem. Mngomezulu het gesê sake van huisbraak, poging tot moord en die besit van ŉ ongelisensieerde vuurwapen word ondersoek.